ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Δεκεμβρίου 1994 για την αποδοχή των αναλήψεων υποχρεώσεων που προτάθηκαν σε σχέση με τη διαδικασία αντιντάμπινγκ όσον αφορά τις εισαγωγές μειγμάτων ουρίας και νιτρικού αμμωνίου σε υδατικά ή αμμωνιακά διαλύματα καταγωγής Βουλγαρίας και Πολωνίας (94/825/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ η επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 522/94 (2), και ιδίως το άρθρο 10.

Μετά από διαβουλεύσεις στο πλαίσιο της συμβουλευτικής επιτροπής,

Εκτιμώντας ότι:

(1) Η Επιτροπή με τον κανονισμό (ΕΚ) αριθ. 1506/94 (3) (που στο εξής θα καλείται "ο κανονισμός του προσωρινού δασμού", επέβαλε προσωρινό δασμό αντιντάμπινγκ στις εισαγωγές στην Κοινότητα, μειγμάτων ουρίας και νιτρικού αμμωνίου σε υδατικά ή αμμωνιακά διαλύματα "UAN", καταγωγής Βουλγαρίας και Πολωνίας που υπάγονται στον κωδικό ΣΟ 3102 80 00. Με τον κανονισμό (ΕΚ) αριθ. 2620/94 (4), το Συμβούλιο περέτεινε την ισχύ αυτού του δασμού για περίοδο που δεν υπερβαίνει τους δύο μήνες.

(2) Στη μεταγενέστερη διαδικασία καθορίστηκε ότι έπρεπε να ληφθούν οριστικά μέτρα αντιντάμπινγκ για να εξουδετερωθούν οι ζημιογόνες επιπτώσεις του ντάμπινγκ. Οι διαπιστώσεις και τα συμπεράσματα για όλες τις πτυχές της έρευνας περιγράφονται στον κανονισμό (ΕΚ) αριθ. 3319/94 του Συμβουλίου (5).

(3) Αφού ενημερώθηκαν σχετικά με αυτά τα συμπεράσματα, ο παραγωγός και ο εξαγωγέας της Βουλγαρίας πρότειναν αναλήψεις υποχρεώσεων όσον αφορά τις τιμές των εισαγωγών προς τους ανεξάρτητους πελάτες στην Κοινότητα κατ' ακολουθία του άρθρου 10 του κανονισμού (ΕΟΚ) αριθ. 2423/88. Σύμφωνα με αυτές τις αναλήψεις υποχρεώσεων, οι τιμές εισαγωγής θα καθοριστούν σε επίπεδο που δεν προκαλεί ζημία όπως καθορίστηκε στο πλαίσιο της παρούσας διαδικασίας αντιντάμπινγκ.

(4) Επιπλέον, εφόσον ο παραγωγός και ο εξαγωγέας της Βουλγαρίας ανέλαβαν τη δέσμευση να υποβάλλουν λεπτομερείς και τακτικές πληροφορίες επί των πωλήσεων τους στην Επιτροπή και να μη συνάψουν άμεσους ή έμμεσους αντισταθμιστικούς διακανονισμούς με τους πελάτες τους, συνήχθη το συμπέρασμα ότι η Επιτροπή μπορεί να παρακολουθήσει την ορθή τήρηση των αναλήψεων υποχρεώσεων.

(5) Βάσει των διατάξεων του άρθρου 15 του κανονισμού (ΕΟΚ) αριθ. 2423/88, οι αναλήψεις υποχρεώσεων πρέπει να τεθούν σε ισχύ την ίδια ημέρα με την έναρξη ισχύος του οριστικού δασμού αντιντάμπινγκ που έχει επιβληθεί με τον κανονισμό (ΕΚ) αριθ. 3319/94 στην παρούσα διαδικασία.

(6) Κάτω από αυτές τις συνθήκες οι αναλήψεις υποχρεώσεων που προτάθηκαν θεωρούνται αποδεκτές και, επομένως η διαδικασία μπορεί να περατωθεί όσον αφορά τον εν λόγω παραγωγό και εξαγωγέα της Βουλγαρίας.

(7) Ο εν λόγω παραγωγός και ο εξαγωγέας έχουν ενημερωθεί σχετικά με τα ουσιαστικά γεγονότα και τις παρατηρήσεις βάσει των οποίων προτάθηκαν τα οριστικά μέτρα αντιντάμπινγκ και ότι είχαν την ευκαιρία να υποβάλουν τις παρατηρήσεις τους για όλες τις πτυχές της έρευνας. Κατά συνέπεια, αν αποσυρθούν οι αναλήψεις υποχρεώσεων ή εάν η Επιτροπή έχει λόγους να πιστεύει ότι έχουν παραβιαστεί οι αναλήψεις υποχρεώσεων, μπορεί, αν το απαιτούν τα συμφέροντα της Κοινότητας, να εφαρμόσει αμέσως προσωρινούς δασμούς αντιντάμπινγκ, βάσει του άρθρου 10, παράγραφος 6 του κανονισμού (ΕΟΚ) αριθ. 2423/88, και εν συνεχεία το Συμβούλιο θα μπορούσε να επιβάλει οριστικούς δασμούς αντιντάμπινγκ.

(8) Πολλά κράτη μέλη προέβαλαν αντιρρήσεις κατά τις διαβουλεύσεις στο πλαίσιο της συμβουλευτικής επιτροπής σχετικά με την αποδοχή των προτεινόμενων αναλήψεων υποχρεώσεων. Ως εκ τούτου, σύμφωνα με το άρθρο 9 και το άρθρο 10 παράγραφος 1 του κανονισμού (ΕΟΚ) αριθ. 2423/88, η Επιτροπή απέστειλε έκθεση στο Συμβούλιο σχετικά με τα αποτελέσματα των διαβουλεύσεων και πρόταση να περατωθεί η διαδικασία με την αποδοχή των αναλήψεων. Εν συνεχεία, σύμφωνα με το άρθρο 9 και το άρθρο 10 παράγραφος 1 του προαναφερόμενου κανονισμού, η απόφαση αυτή θα παραγάγει αποτελέσματα και θα δημοσιευθεί μόνο εάν το Συμβούλιο δεν λάβει αντίθετη απόφαση εντός ενός μηνός,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Γίνονται αποδεκτές οι αναλήψεις υποχρεώσεων που πρότειναν οι εταιρείες Agropolychim, Devnya και Chimimport Investment και Fertilizer Inc., Σόφια, σε σχέση με τη διαδικασία αντιντάμπινγκ όσον αφορά τις εισαγωγές μειγμάτων ουρίας και νιτρικού αμμωνίου σε υδατικά ή αμμωνιακά διαλύματα, καταγωγής Βουλγαρίας και Πολωνίας που υπάγονται στον κωδικό ΣΟ 310280 00.

Οι αποδοχές αυτές αρχίζουν να ισχύουν την ημερομηνία θέσης σε ισχύ του κανονισμού (ΕΚ) αριθ. 3319/94.

Άρθρο 2

Περατώνεται η έρευνα σε σχέση με τη διαδικασία αντιντάμπινγκ που αναφέρεται στο άρθρο 1, όσον αφορά τις εταιρείες που απαριθμούνται στο άρθρο αυτό.

Βρυξέλλες, 12 Δεκεμβρίου 1994.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 66 της 10. 3. 1994, σ. 10.

(3) ΕΕ αριθ. L 162 της 30. 6. 1994, σ. 16.

(4) ΕΕ αριθ. L 280 της 29. 10. 1994, σ. 1.

(5) Βλέπε σελίδα 20 της παρούσας Επίσημης Εφημερίδας.